Кожны з пакояў прысвечаны хельсінкскаму гарадскому жыццю пэўнага гістарычнага перыяду. Усё можна памацаць, патрымаць, з усім пагуляцца. Муляжы адпавядаюць арыгіналу навобмацак: бульба — цвёрдая (хай і з пенапласту), рыба — крыху слізкая і больш мяккая (гумовая), хлеб — “свежы” (з паралону). Ты здатны ўявіць сябе рыбаком, шаўцом, гандляром, пагуляць з цацкамі ранейшых часоў, пасядзець за партамі ХІХ стагоддзя, папярэдне атрымаўшы заданне. Ёсць асобны пакойчык, дзе ўсё ўбачанае можна перанесці на сцэну, зладзіўшы аматарскі спектакль. Для гэтага маюцца і сцэнічныя строі, і рэквізіт, і пальчыкавыя лялькі.